بوسنی-لی هیکل تراش ژاسنکو دژوردژویج 2015-جی ایلین سپتامبر آییندا موغلا-نین بودروم قصبه‌سی ساحل‌لرینده، ایچینده اولدوغو قایغین باتماسی نتیجه‌سینده حیاتینی ایتیرن سوریه-لی اوشاق آیلان کوردی‌نین اورک‌لرده اولان آجی‌سینی قلمینه ایشله‌دی.
بوسنی و هرزگوین-ین شیمالین‌داکی توزلا شهرینده قلم اوستونه ایشله‌دیگی فیقورلارلا تانینان دژوردژویج آلتی ایل قاباق ائتمه‌یه باشلادیغی کورشون قلم (مداد) اوزرینه هیکل صنعتینی توپلومون دقتینی جلب ائتمک مقصدی ایله ده ایستیفاده ائدیر.
سوریه‌ده‌کی ایچ ساواشدان قاچماغا چالیشان عائله‌نین اوچ یاشین‌داکی اوشاغی آیلا-نین بودروم ساحلینه چیخان جان‌سیز بدنی‌نین آجی وئرن منظره‌سی بیر داها یاشانماسین دئیه سانکی دژوردژویج-ین قلمی‌نین اوجوندا دوندورولدو.
"او یالنیز بیر اوشاق ایدی و یاشانان ساواشی او باشلاتمامیشدی. بو ایشیمله آرتیق اونا بیر یاردیمیم اولماز بلکه اما دیگرلرینه ساواشین نه قدر پیس اولدوغونو آنلاتا بیلرم." دئین دژوردژویج اؤلکه‌سی بوسنی و هرزگوین-ده یاشانان ساواشی دا بیر اوشاق اولا‌راق تجربه ائتدیگینی و ساواشین چتین طرفینی گؤردوگونو ایفاده ائتدی.
دژوردژویج آیلان کوردی‌نین کورشون قلم اوزرینده هیکلی‌نین نروژ-ده فعالیت گؤسترن بیر اینسان حاقلاری تشکیلاتیندا سرگی لندیگینی سؤزلرینه علاوه ائتدی.
